**DEDDF GWASANAETHAU CYMDEITHASOL A LLESIANT (CYMRU) 2014**

**TAFLEN**

## Gorchmynion Amddiffyn a Chynorthwyo Oedolion

## Y broses ar gyfer swyddogion awdurdodedig

Mae *Gweithio Gyda’n Gilydd i Ddiogelu Pobl: Cyfrol 4 – Gorchmynion Amddiffyn a Chynorthwyo Oedolion* yn datgan y bydd:

*1.8 ‘Swyddogion awdurdodedig’ yn mynychu rhaglen hyfforddi arbenigol a bydd gofyn iddyn nhw ddiweddaru eu sgiliau a’u cynnal yn gyfredol.*

Mae angen galluoedd penodol ar swyddogion awdurdodedig i ymgymryd â’r rôl:

*1.9 Dylai ‘swyddog awdurdodedig’ feddu ar y sgiliau a’r priodweddau canlynol:*

* *y gallu i baratoi a chyflwyno, gyda chymorth cyfreithiol, gais am gorchymyn amddiffyn a chynorthwyo oedolion yn glir ac yn hyderus i ynad heddwch;*
* *dealltwriaeth o’r fframwaith cyfreithiol y mae gorchmynion amddiffyn a chynorthwyo oedolion yn gweithredu ynddo gan gynnwys goblygiadau Deddf Hawliau Dynol 1998, Deddf Cydraddoldeb 2010 a’r angen i barchu amrywiaeth;*
* *y gallu i asesu unrhyw risg i’r person y credir ei fod yn oedolyn mewn perygl cyn gwneud y cais ac, os caniateir gorchymyn amddiffyn a chynorthwyo oedolion, yn syth ar ôl iddo gael ei weithredu;*
* *lefel uchel o ddealltwriaeth o gyd-destun camdriniaeth, sefyllfaoedd camdriniol ac esgeulustod.*
* *y gallu i adnabod ymddygiad sy’n rheoli’n orfodol a’i effaith ar oedolion mewn perygl;*
* *dealltwriaeth drylwyr o ddarpariaethau Deddf Galluedd Meddyliol 2005 o ran asesu galluedd, asesu budd i bobl a rôl Eiriolwr Galluedd Meddyliol Annibynnol;*
* *sgiliau cyfathrebu effeithiol a’r gallu i ganfod unrhyw anghenion cyfathrebu arbennig sydd gan y person y credir ei fod/ei bod mewn perygl a sut gellir gwella eu gallu i gyfleu eu dymuniadau;*
* *y gallu i fod yn bendant a rheoli mewn sefyllfaoedd anodd a heriol;*
* *y gallu a’r parodrwydd i herio eu hasiantaeth eu hun ac asiantaethau eraill pan fo angen; ac*
* *ymwybyddiaeth o’r adeg y mae angen eiriolwr a sut i gynorthwyo’r oedolyn i gael eiriolwr.*

Mae canllawiau ar gyfer gorchymyn amddiffyn a chynorthwyo oedolion yn datgan:

*1.10 Bydd y rhestr uchod o sgiliau a phriodweddau yn sail i hyfforddiant ac asesiad o ‘swyddog awdurdodedig’.*

Caiff swyddogion awdurdodedig eu henwebu gan eu hawdurdod lleol. Yr awdurdod lleol sy’n cadarnhau eu bod yn awdurdodedig yn dilyn hyfforddiant wedi ei gymeradwyo gan Gyngor Gofal Cymru. Bydd modiwl hyfforddi ar gael yn fuan ar [Man Dysgu](http://mandysgu.cgcymru.org.uk/?lang=en) Cyngor Gofal Cymru.

Mae’r modiwl hyfforddi yn galluogi swyddogion awdurdodedig i:

* Gael gwybodaeth
* Ystyried eu hymddygiad
* Cychwyn ymarfer eu sgiliau.

Bydd angen i swyddogion awdurdodedig roi'r hyn y maen nhw wedi’i ddysgu yn ei gyd-destun a datblygu eu gwaith.

Isod, ceir y broses hyfforddi ar gyfer gorchymyn amddiffyn a chynorthwyo oedolion:

Cyn ymgymryd â’r hyfforddiant, dylai swyddogion awdurdodedig enwebedig gwblhau'r **Gweithgaredd: Paratoi a dadansoddiad o anghenion dysgu**. Bydd hyn yn eu galluogi i ganfod lefel gyfredol eu galluoedd, eu cryfderau a meysydd i’w datblygu.

Ar ddiwedd y modiwl bydd swyddogion awdurdodedig yn cwblhau'r **Gweithgaredd: dadansoddiad dilynol o anghenion dysgu** a chynllun gweithredu i ganfod yr hyn y maen nhw wedi’i ddysgu, sut y byddan nhw’n defnyddio hyn a pha ddysgu pellach a datblygiad sydd eu hangen arnyn nhw. Mae'r cynllun gweithredu'n cynnwys:

* Y camau y byddan nhw’n eu gweithredu i roi’r hyn y maen nhw wedi’i ddysgu ar waith
* Y cymorth fydd ei angen arnyn nhw i wneud hyn
* Y canlyniadau y byddan nhw’n disgwyl eu gweld
* Ffrâm amser i gyflawni’r canlyniadau hyn

Bydd awdurdodau lleol yn adolygu’r dadansoddiad o anghenion dysgu a’r cynllun gweithredu gyda’r swyddog awdurdodedig ac, os bydd yr awdurdod lleol yn fodlon y gall y swyddog awdurdodedig wneud y gwaith hwn, bydd ei enw/ei henw yn cael ei ychwanegu at y rhestr genedlaethol.

O leiaf unwaith y flwyddyn, dylai swyddog awdurdodedig ailadrodd y dadansoddiad o anghenion dysgu ac adolygu'r cynllun gweithredu fel rhan o’u proses werthuso.

Awdurdod lleol yn enwebu swyddog awdurdodedig (SA)

Mae’r SA yn cwblhau dadansoddiad o anghenion dysgu (DAD)

Mae’r SA yn cwblhau hyfforddiant (â ddilyswyd gan Cyngor Gofal Cymru ei fod yn delio â’r hanfodion)

Yn dilyn hyfforddiant, yr SA yn cwblhau DAD ac yn ysgrifennu cynllun gweithredu

Yr SA yn mynd â’r dystysgrif, y DAD cyflawn a’r cynllun gweithredu i’r awdurdod lleol

Yr awdurdod lleol yn sicrhau bod yr unigolyn yn cael ei roi ar restr ganolog swyddogion awdurdodedig

Yr awdurdod lleol a’r SA yn trafod rôl swyddog awdurdodedig yn y sesiwn werthuso blynyddol, ac adolygu’r DAD.